“ทวิช” ยันเสียงแข็ง “หมอวิชัย” ไม่มีสิทธิ์ขายดาราเทวี! ย้ำหมอไม่เคยติดต่อมา
"ทวิช" ยันเสียงแข็ง "หมอวิชัย" ไม่มีสิทธิ์ขายโรงแรมดาราเทวีหรือทรัพย์สินของบริษัท ย้ำไม่เคยได้รับการติดต่อจากหมอ - หากจดแจ้งเพิ่มเติมกรรมการชุดใหม่ไม่ทันภายในวันนี้ สามารถจดวันอื่นได้
28 ก.พ. 2560

“ทวิช” ยันเสียงแข็ง “หมอวิชัย” ไม่มีสิทธิ์ขายโรงแรมดาราเทวีหรือทรัพย์สินของบริษัท! ย้ำไม่เคยได้รับการติดต่อจากหมอ – หากจดแจ้งเพิ่มเติมกรรมการชุดใหม่ไม่ทันภายในวันนี้ สามารถจดวันอื่นได้
นายทวิช เตชะนาวากุล เจ้าของนิคมอุตสาหกรรมไฮเทค ในฐานะผู้ถือหุ้นใหญ่ของบริษัท อินเตอร์ ฟาร์อีสท์ เอ็นเนอร์ยี่ จำกัด (มหาชน) หรือ IFEC เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ช่วงเวลา 9.30-11.00 น. ถึงกรณีที่ในวันนี้ (28 ก.พ.) เป็นวันสุดท้ายในการจดแจ้งเพิ่มเติมกรรมการชุดใหม่ทั้ง 5 ราย ต่อกรมพัฒนาธุรกิจการค้ากระทรงพาณิชย์ ว่า ตามกฎระเบียบของตลาดหลักทรัพย์ของกระทรงพาณิชย์นั้น หากจดไม่ทันภายในวันนี้ ก็สามารถจดวันอื่นได้ แต่บริษัทก็จะโดนค่าปรับในเรื่องของความล่าช้า
โดยนายทวิชกล่าวว่า ตนได้ส่งเอกสารของกรรมการชุดใหม่ทั้ง 5 รายให้แก่ นายแพทย์วิชัย ถาวรวัฒนยงค์ เป็นที่เรียบร้อยแล้วตั้งแต่เมื่อวันที่ 21 ก.พ.ที่ผ่านมา แต่ไม่ทราบว่าด้วยเหตุผลใด นายแพทย์วิชัย ถึงยังไม่ไปดำเนินการจดแจ้งเพิ่มเติมกรรมการชุดใหม่ ซึ่งหลังจากประชุมวิสามัญเมื่อวันที่ 14 ก.พ. ที่ผ่านมาน ตนยังไม่ได้รับการติดต่อจากนายแพทย์วิชัยแต่อย่างใด
ขณะเดียวกัน วันนี้เวลา 10.00 น. มีกระแสข่าวว่า นายแพทย์วิชัย ได้ทำการเปิดแถลงข่าวเจรจากับกลุ่มทุนจากประเทศจีน ในการซื้อกิจการโรงแรมดาราเทวี โดยนายทวิช ให้ความเห็นว่า ขณะนี้ไม่ใช่หน้าที่ของนายแพทย์วิชัยแล้ว ซึ่งโดยปกตินายแพทย์วิชัยต้องส่งมอบหน้าที่ให้แก่กรรมการชุดใหม่ตั้งแต่วันที่ 14 ก.พ.ที่ผ่านมาแล้ว เพราะฉะนั้นเรื่องซื้อขายกิจการโรงแรมดาราเทวี หรือการดำเนินการขายทรัพย์สินของบริษัทในส่วนอื่นๆ นายแพทย์วิชัยไม่สามารถดำเนินการได้
“ได้ยินนายแพทย์วิชัยพูดเรื่องการขายโรงแรมดาราเทวีมาเป็นระยะเวลาหนึ่งแล้ว โดยตนมองว่าคนที่จะมาซื้อทรัพย์สินมูลค่าหลายพันล้านบาท ก็ต้องสนใจความเป็นมาของบริษัทว่าปัจจุบันเป็นอย่างไร มีหนี้สินมากน้อยเพียงใด ซึ่งตนก็ไม่แน่ใจว่าบริษัทที่มาซื้อจะมีตัวตน หรือมีความน่าเชื่อถือในวงการธุรกิจมากน้อยเพียงใด ซึ่งหากเป็นบริษัทที่ใหญ่และมีความน่าเชื่อถือ การซื้อขายทรัพย์สินหรือการลงทุนหลายพันล้านบาทปกติจะไม่ทำง่ายแบบนี้” นายทวิช กล่าว
ขณะเดียวกันปัญหาดังกล่าว นายทวิชมองว่า จะยังยืดเยื้อไปอีกสักพักหนึ่ง “เมื่อมาถึงขนาดนี้แล้วเราก็ต้องมีความอดทน เรายึดถือความถูกต้องเป็นหลัก ผมคิดว่าใครทำอะไรก็ได้อย่างนั้น” นายทวิช กล่าว
 
 
 